Document ID: 32008D0709

ROZHODNUTIE KOMISIE
z 11. marca 2008
o štátnej pomoci, ktorú Belgicko zamýšľa poskytnúť spoločnosti Volvo Cars Gent [C 35/07 (ex N 256/07)]
[oznámené pod číslom K(2008) 832]
(Iba holandské a francúzske znenie je autentické)
(Text s významom pre EHP)
(2008/709/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,
so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
po vyzvaní zainteresovaných strán, aby predložili pripomienky v súlade s uvedenými ustanoveniami (1),
keďže:
I. POSTUP
(1)
Návrh pomoci na podporu vzdelávania pre montážny automobilový závod Volvo v Gente (Volvo Cars Gent, ďalej len „VCG“) bol notifikovaný Komisii listom zo 4. mája 2007. Dňa 31. mája 2007 sa konalo stretnutie s útvarmi Komisie. Po tomto stretnutí poskytlo Belgicko doplňujúce informácie listom zo 6. júla 2007.
(2)
Komisia listom z 12. septembra 2007 informovala Belgicko o svojom rozhodnutí začať konanie v zmysle článku 88 ods. 2 zmluvy vo veci tejto pomoci (ďalej len „rozhodnutie o začatí konania“).
(3)
Rozhodnutie o začatí konania bolo uverejnené v Úradnom vestníku Európskej únie (2). Komisia vyzvala zainteresované strany, aby predložili pripomienky. Neboli jej doručené žiadne pripomienky.
(4)
Belgicko reagovalo na rozhodnutie o začatí konania listom z 15. októbra 2007. Dňa 23. októbra 2007 sa konalo stretnutie belgických orgánov, príjemcu pomoci a Komisie, počas ktorého boli Komisii odovzdané príslušné dokumenty. Belgicko poskytlo doplňujúce informácie listom z 23. novembra 2007. Komisia požiadala o vysvetlenia listom z 21. decembra 2007, na ktorý Belgicko odpovedalo listami z 8., 15. a 16. januára 2008.
II. OPIS NÁVRHU NOTIFIKOVANÉHO 4. MÁJA 2007
(5)
Príjemcom pomoci má byť spoločnosť VCG. Táto spoločnosť, ktorá je od roku 1999 súčasťou spoločnosti Ford Motor Company (ďalej len „FMC“), zamestnáva 5 000 osôb. Podporovaný vzdelávací program je rozvrhnutý na obdobie od septembra 2006 do septembra 2009 a čiastočne súvisí so zavedením novej výrobnej platformy - európskej platformy EUCD -, ktorá v rámci FMC predstavuje normu na výrobu vozidiel strednej veľkosti (segmenty C a D automobilového trhu). Zavedenie tejto novej platformy bude predstavovať hmotné investície vo výške 26,3 milióna EUR. Umožní závodu vyrábať nielen modely značky Volvo, ale aj modely značky Ford a Jaguár. Toto zlepšenie flexibility závodu prispeje k upevneniu činností spoločnosti Ford v Gente a k udržaniu zamestnanosti.
(6)
V notifikácii zo 4. mája 2007 sa uvádzajú náklady na vzdelávanie pohybujúce sa okolo 37 miliónov EUR. Keďže nariadenie Komisie (ES) č. 68/2001 z 12. januára 2001 o uplatňovaní článkov 87 a 88 Zmluvy o ES na pomoc vzdelávaniu (3) obmedzuje oprávnenú časť osobných nákladov účastníkov vzdelávacieho projektu na sumu rovnajúcu sa súhrnu ostatných oprávnených nákladov, oprávnené náklady oznámené Belgickom boli obmedzené na 19 miliónov EUR. Keďže Gent sa nachádza v nepodporovanom regióne, maximálna intenzita pomoci je 50 % na všeobecné vzdelávanie a 25 % na špecifické vzdelávanie. Podľa notifikácie zo 4. mája 2007 má flámsky región (Vlaams Gewest) v úmysle poskytnúť pomoc vo výške 6 018 558,91 EUR vo forme pomoci „ad hoc“.
(7)
V notifikácii zo 4. mája 2007 je vzdelávací program rozčlenený na päť modulov, z ktorých dva posledné sú málo obsiahle:
-
modul 1: posilnenie pracovnej sily (oprávnené náklady vo výške 4,3 milióna EUR, z toho 3,1 milióna EUR na všeobecné vzdelávanie (4) a 1,2 milióna EUR na špecifické vzdelávanie, a pomoc vo výške 1,8 milióna EUR). Cieľom tohto modulu je poskytnúť pracovníkom VCG dostatočné základné odborné poznatky. Hlavnými preberanými predmetmi sú pneumatika, robotika, programovateľná logika ovládania, elektrina a elektronika, riadenie nákladov, sociálne spôsobilosti, techniky riadenia, karosárske práce, lakovanie a špecifické softvéry pre automobilový priemysel,
-
modul 2: technické a technologické vzdelávanie: teoretická časť (oprávnené náklady vo výške 1,7 milióna EUR - kompletné všeobecné vzdelávanie - a pomoc vo výške 0,85 milióna EUR). Tento modul má za cieľ prehĺbiť poznatky a schopnosti pracovníkov v určitých oblastiach techniky a technológie, ktoré sa uplatňujú v platforme. Preberanými predmetmi sú hlavne robotika a výrobné roboty, programovateľná logika ovládania a techniky merania prostredníctvom kamier,
-
modul 3: praktické vzdelávanie: praktická časť (oprávnené náklady vo výške 12,9 milióna EUR - kompletné špecifické vzdelávanie - a pomoc vo výške 3,2 milióna EUR). Cieľom tohto modulu je naučiť pracovníkov uplatňovať teoretické poznatky v špecifickom pracovnom prostredí a pri konkrétnej výrobe. Cieľom je maximalizovať schopnosti, ktoré musia preukázať pracovníci, aby mohli úplne využívať potenciál platformy EUCD,
-
modul 4: zmeny, ktoré treba uskutočniť v oblasti riadenia a správania, aby sa maximalizoval vzdelávací program a prechod na EUCD vo všeobecnosti (oprávnené náklady 0,2 milióna EUR, kompletné všeobecné vzdelávanie, a pomoc vo výške 0,1 milióna EUR). Tento modul spočíva vo vzdelávaní v oblasti riadenia,
-
modul 5: školenie ANDON/DAISSY (oprávnené náklady 0,02 milióna EUR, kompletné všeobecné vzdelávanie, a pomoc vo výške 0,01 milióna EUR). Tento modul vzdelávania sa týka kontroly kvality.
(8)
Belgicko v notifikácii uviedlo, že školenie presahuje bezprostredné potreby podniku. Komisia ho vyzvala objasniť túto záležitosť a Belgicko vo svojom liste zo 6. júla 2007 spresnilo, že moduly 1 a 4 vzdelávacieho programu bude spoločnosť VCG realizovať v každom prípade, aj bez existencie pomoci. Na druhej strane moduly 2, 3 a 5 sú doplňujúcimi školeniami, ktoré sa budú môcť realizovať vďaka pomoci. Belgicko však neposkytlo žiadne presné vysvetlenie na podporu týchto tvrdení.
III. DÔVODY NA ZAČATIE KONANIA
(9)
V rozhodnutí o začatí konania Komisia pripomenula, že potreba pomoci je všeobecným kritériom zlučiteľnosti. Keďže ide presnejšie o zlučiteľnosť podľa článku 87 ods. 3 písm. c) zmluvy, pomoc „nepodporuje“ rozvoj hospodárskych činností, pokiaľ by podnik realizoval podporované činnosti v každom prípade, a to aj bez existencie pomoci.
(10)
Pokiaľ ide o vzdelávací program spoločnosti VCG, stimulujúci účinok pomoci bol spochybnený, pretože keď sa už raz spoločnosť rozhodla zaviesť platformu EUCD, musí nevyhnutne vynaložiť náklady na vzdelávanie, aby uskutočnila toto obchodné rozhodnutie. V automobilovom priemysle je zavedenie novej výrobnej platformy bežnou praxou potrebnou na zvýšenie flexibility a produktivity, a tým na udržanie konkurencieschopnosti. Na efektívnu prevádzku novej platformy je potrebné zaškoliť pracovníkov, aby si osvojili nové technológie a pracovné metódy. Výrobcovia automobilov teda spravidla znášajú náklady na vzdelávanie spojené so zavedením novej výrobnej linky len na základe podnetu trhu. Preto je veľmi pravdepodobné, že spoločnosť VCG by v každom prípade, a osobitne bez existencie pomoci, realizovala časť predmetných vzdelávacích činností. Takto by sa zrejme zachovala väčšina konkurentov v tomto odvetví. Vzhľadom na to, že sa zdá, že obsah modulov 2, 3 a 5 programu priamo súvisí so zavedením novej platformy a že je potrebný na jej prevádzku, Komisia zapochybovala o tvrdeniach Belgicka, podľa ktorých by sa tieto moduly bez existencie pomoci nerealizovali.
IV. PRIPOMIENKY ZAINTERESOVANÝCH STRÁN
(11)
Po uverejnení rozhodnutia o začatí konania v úradnom vestníku žiadna zainteresovaná strana nevzniesla pripomienky.
V. PRIPOMIENKY BELGICKA
(12)
Po začatí konania Belgicko výrazne zmenilo svoju prezentáciu faktov. Teraz priznáva, že mnohé časti vzdelávacieho programu by sa uskutočnili v každom prípade, aj bez existencie pomoci, pretože sú potrebné na prevádzku novej platformy. Domnieva sa však, že niektoré časti programu nemajú nič spoločné so zavedením platformy a iné s ním, naopak, súvisia, ale pomoc umožní spoločnosti Volvo Car Gent zaškoliť svoj personál nad rámec toho, čo je nevyhnutne potrebné na zabezpečenie jej prevádzky.
(13)
Belgicko súhlasí, že podporí len výdavky, pri ktorých je potrebná pomoc, a preto výrazne znížilo oprávnené náklady, ktoré budú financované.
(14)
Nasledujúca tabuľka porovnáva oprávnené výdavky zohľadnené v pôvodnej notifikácii a výdavky, ktoré má Belgicko v úmysle podporiť teraz.
(v miliónoch EUR)
Notifikácia zo 4. mája 2007
Po začatí konania (5)
Všeobecné vzdelávanie
Špecifické vzdelávanie
Všeobecné vzdelávanie
Špecifické vzdelávanie
Modul 1
3,1
1,2
3,1
1,2
Modul 2
1,7
0,2
Modul 3
12,9
6,1
Modul 4
0,2
0,1
Modul 5
0,02
0,02
Spolu
4,97
14,12
3,40
7,35
Výška pomoci
6,02
3,54
(15)
Pokiaľ ide o modul 1, Belgicko tvrdí, tak ako to už urobilo v notifikácii zo 4. mája 2007, že jeho obsah nesúvisí so zavedením novej výrobnej platformy, a teda nie je potrebný na jej prevádzku. Spočíva v základnom vzdelávaní týkajúcom sa všeobecných predmetov a má za cieľ zvýšiť kvalifikácie zamestnancov. Podľa Belgicka to jasne vyplýva z obsahu kurzov. Aj keď sa odbory domáhajú tohto typu vzdelávania, pretože zlepšuje postavenie pracovníkov na trhu práce, súbor faktorov ukazuje, že spoločnosť VCG by bez pomoci túto časť programu nerealizovala. Predovšetkým v posledných rokoch sa organizovali mnohé školenia tohto druhu z dôvodu hromadného prijímania do zamestnania, ale prílev nových pracovníkov sa prakticky zastavil (6) a veľká časť súčasných zamestnancov už absolvovala podobné školenie. Ďalej podnik upozornil, že vysokokvalifikovaní pracovníci majú tendenciu odchádzať. Presnejšie, podniky etablované v regióne Gent, ktoré hľadajú ľudí s podobnými kvalifikáciami, aktívne prijímajú pracovníkov z VCG (7) a predmetné školenie by z dôvodu svojho všeobecného obsahu zvýšilo pravdepodobnosť odchodu pracovníkov, ktorí ho absolvujú. Napokon odvtedy, čo technicky zamerané školy a VDAB (flámsky úrad práce) rozpracovali vzdelávacie programy pre tieto predmety, sú tieto základné kvalifikácie vo väčšej miere k dispozícii na trhu práce.
(16)
Pokiaľ ide o modul 2, Belgicko tvrdí, tak ako to už uviedlo v notifikácii zo 4. mája 2007, že pokrýva technické a technologické predmety súvisiace s novou výrobnou platformou. Belgicko tvrdí, že väčšina plánovaných hodín vzdelávania je potrebná na prevádzku novej platformy a v každom prípade by bola poskytnutá. Časť kurzov však presahuje úroveň potrebnú na prevádzku platformy EUCD (8). Presnejšie, vďaka pomoci spoločnosť VCG súhlasí s poskytnutím väčšieho množstva hodín, než aké sú potrebné a odôvodnené z ekonomického hľadiska, pokiaľ by pomoc neexistovala. Belgicko poskytlo podrobné informácie o hodinách doplňujúceho vzdelávania poskytnutého spoločnosťou VCG vďaka pomoci (9).
(17)
Pokiaľ ide o modul 3, Belgicko tvrdí, tak ako to už uviedlo v notifikácii zo 4. mája 2007, že jeho obsah kompletne súvisí s platformou EUCD. Vzhľadom na pochybnosti vyslovené v rozhodnutí o začatí konania Belgicko priznáva, že veľká časť plánovaných hodín vzdelávania je potrebná na prevádzku novej platformy a poskytne sa za každých okolností, aj bez existencie pomoci. Vysvetľuje však, že vďaka pomoci flámskych orgánov spoločnosť VCG súhlasí s poskytnutím omnoho vyššieho počtu hodín vzdelávania. Fakticky zaškolí viac pracovníkov a niektoré kurzy, ktoré by mali byť vyhradené pre skúsených pracovníkov z dôvodu racionálneho riadenia nákladov, budú prístupné aj novým pracovníkom. Na zaškolenie nových pracovníkov treba organizovať doplňujúce kurzy a tiež zvýšiť trvanie a obohatiť obsah ostatných kurzov (10). Okrem toho, keďže noví zamestnanci ešte nepreukázali svoju schopnosť osvojiť si tieto nové poznatky, šance na úspech vzdelávania sú menšie. V úsilí o racionálne riadenie nákladov by spoločnosť VCG vyhradila toto vzdelávanie pre skúsenejších pracovníkov, ktorí sa už zúčastnili na podobnom vzdelávaní. Trvanie a náklady vzdelávania by teda boli oveľa nižšie. Niektoré kurzy by mohli byť zjednodušené a iné úplne vypustené.
(18)
Pokiaľ ide o modul 4, Belgicko tvrdí, tak ako to už uviedlo v notifikácii zo 4. mája 2007, že sa týka zmien, ktoré treba uskutočniť v oblasti riadenia a správania, a že má teda veľmi všeobecný charakter. Spresňuje, že istý počet hodín vzdelávania by spoločnosť VCG organizovala v každom prípade, aj bez existencie pomoci, pretože dostatočne prispievajú k zlepšovaniu flexibility a výkonnosti pracovníkov, a teda výrazne sa podieľajú na dlhodobom úspechu zavedenia platformy EUCD (11). Naproti tomu konkrétny úžitok očakávaný od zvyšných hodín je nedostatočný na odôvodnenie príslušných nákladov, takže v prípade neexistencie pomoci by sa neposkytli.
(19)
Pokiaľ ide o modul 5, Belgicko vysvetľuje, že sa týka osvojenia si techník kontroly kvality. Tieto kurzy nie sú potrebné na prevádzku platformy a ostatných výrobných zariadení a budú sa organizovať len v prípade poskytnutia pomoci.
(20)
V dôsledku týchto zmien Belgicko oficiálne informovalo Komisiu, že vzhľadom na to, že súhlasí len s podporou vzdelávacích aktivít, v prípade ktorých je pomoc potrebná, chce poskytnúť len 3,5 milióna EUR namiesto pôvodne oznámených 6 miliónov.
VI. POSÚDENIE OPATRENIA
(21)
Komisia poznamenáva, že Belgicko podstatne zmenilo svoju notifikáciu v dôsledku rozhodnutia o začatí konania. Vo svojom liste zo 16. januára 2008 Belgicko presnejšie potvrdilo, že má v úmysle poskytnúť pomoc vzdelávaniu len vo výške 3 538 580,57 EUR namiesto 6 018 558,91 EUR uvedených v notifikácii zo 4. mája 2007. Takto znížená výška pomoci sa zakladá na znížených oprávnených výdavkoch, ktoré boli opísané v liste Belgicka z 15. januára 2008. V tomto rozhodnutí bude teda Komisia posudzovať túto pomoc vo výške 3 538 580,57 EUR, založenú na znížených oprávnených výdavkoch.
(22)
V rozhodnutí o začatí konania Komisia dospela k záveru, že poskytnutie pomoci spoločnosti VCG by predstavovalo štátnu pomoc v zmysle článku 87 ods. 1 zmluvy. Belgicko tento záver nespochybnilo.
(23)
V rozhodnutí o začatí konania Komisia uviedla, že na pomoc vo výške nad 1 milión EUR sa nevzťahuje výnimka stanovená v nariadení (ES) č. 68/2001, a teda musí sa priamo posúdiť na základe článku 87 ods. 3 písm. c) zmluvy. Komisia však analogicky uplatňuje rovnaké hlavné zásady ako tie, ktoré sú uvedené v nariadení (ES) č. 68/2001. To sa prejavuje najmä kontrolou dodržiavania ostatných formálnych podmienok výnimky, ktoré sú v ňom uvedené, ale Komisia nie je povinná uspokojiť sa s touto jednoduchou kontrolou.
(24)
Belgicko nespochybnilo už uvedené závery, ktoré zostávajú platné, keďže aj znížená pomoc prekračuje 1 milión EUR.
(25)
V rozhodnutí o začatí konania Komisia uviedla, že sa zdá, že notifikovaná pomoc vyhovuje formálnym podmienkam uvedeným v článku 4 nariadenia (ES) č. 68/2001. Nebol predložený žiadny nový údaj, ktorý by mohol spochybniť toto počiatočné posúdenie. Komisia poznamenáva, že toto posúdenie je platné pre zníženú pomoc, pretože tá sa zakladá na časti oprávnených výdavkov oznámených 4. mája 2007 a pokladaných za prijateľné v rozhodnutí o začatí konania. Okrem toho Belgicko nezmenilo intenzitu pomoci, teda 50 % na všeobecné vzdelávanie a 25 % na špecifické vzdelávanie.
(26)
Ako už bolo uvedené, jediná pochybnosť vznesená v rozhodnutí o začatí konania sa týkala potreby plánovanej pomoci, najmä častí vzdelávacieho programu, ktoré, ako sa zdá, súvisia s novou investíciou - výrobnou platformou EUCD - a javia sa ako potrebné na jej prevádzku.
(27)
Komisia zdôrazňuje, že Belgicko súhlasilo so zásadou, podľa ktorej možno podporiť len činnosti vzdelávania, ktoré by neboli uskutočnené, pokiaľ by neexistovala pomoc.
(28)
V záujme toho, aby sa vyhovelo tejto zásade, Belgicko odlíšilo činnosti, ktoré by spoločnosť VCG realizovala za každých okolností, pretože sú potrebné na prevádzku novej platformy, od činností zameriavajúcich sa na ciele, „ktoré by trhové sily samy osebe neumožnili dosiahnuť“ (12), pretože presahujú nevyhnutnú mieru a pretože zisky, ktoré by z toho vznikli spoločnosti VCG, sú nedostačujúce na vyváženie znášaných nákladov. Komisia analyzovala vysvetlenia poskytnuté Belgickom, zhrnuté v odôvodneniach 15 až 19 tohto rozhodnutia. Stručne povedané, Belgicko tvrdí, že mnohé oprávnené výdavky vzťahujúce sa na moduly 1 a 3 programu by sa nevynaložili, pokiaľ by pomoc neexistovala. Komisia uznáva, že modul 1 zjavne nesúvisí s novou platformou. Nie je teda potrebný na jej prevádzku. Keďže tieto vzdelávacie činnosti majú skôr všeobecný charakter a súbor faktorov odrádza spoločnosť VCG, aby ich uskutočnila, Komisia sa domnieva, že je veľmi pravdepodobné, že modul 1 by sa v prípade neexistencie pomoci nerealizoval. Pokiaľ ide o modul 3, Belgicko vylúčilo výdavky na vzdelávanie, ktoré by na základe toho, čo bolo zistené v minulosti v súvislosti s podobnými investíciami, boli potrebné na prevádzku novej platformy, a obmedzilo oprávnené výdavky na vzdelávacie činnosti, ktoré prekračujú nevyhnutnú mieru.
(29)
Komisia si preto myslí, že Belgicko správne identifikovalo vzdelávacie činnosti, ktoré by sa neuskutočnili bez štátnej pomoci. Keďže Belgicko sa usiluje podporovať len tento typ činností a neposkytovať žiadnu pomoc na vzdelávanie, ktoré by spoločnosť VCG organizovala za každých okolností, Komisia usúdila, že v súlade s cieľom uvedeným v odôvodnení 10 nariadenia (ES) č. 68/2001 pomoc „zvyšuje základňu kvalifikovaných pracovníkov, z ktorej môžu čerpať aj iné podniky“ a že z toho dôvodu v súlade s podmienkou ustanovenou v článku 87 ods. 3 písm. c) zmluvy „uľahčuje rozvoj určitých hospodárskych činností alebo hospodárskych regiónov“.
VII. ZÁVER
(30)
Vzhľadom na uvedené odôvodnenia Komisia usudzuje, že pomoc je zlučiteľná so spoločným trhom,
PRIJALA TOTO ROZHODNUTIE:
Článok 1
Štátna pomoc vo výške 3 538 580,57 EUR, ktorú Belgicko zamýšľa poskytnúť spoločnosti Volvo Cars Gent, je zlučiteľná so spoločným trhom.
Poskytnutie pomoci vo výške 3 538 580,57 EUR sa preto schvaľuje.
Článok 2
Toto rozhodnutie je určené Belgickému kráľovstvu.
V Bruseli 11. marca 2008

Labels: 1
19
4
18